اؤتن گون اسرائیل حکومتینین رسمی سایتلارینا ائدیله‌ن سایبری سالدیرینین، ایرانلا باغلانتیسی اولان هکرلر طرفیندن حیاتا گئچیریلدیگی بیلدیریلدی.
ایرانین رسمی آژانسی ایرنانین خبرینه گؤره، اسرائیلده باشباخانلیق رسمی سایتینین یانی سیرا ایچ ایشلری، ساغلیق، عدالت و سوسیال ایشلر باخانلیقلارینین اینترنت سایتلارینا ائدیله‌ن سایبری سالدیرینی «قارا کؤلگه» آدلی قروپ اۆستلندی.
ایرانلا ایلیشکیلی اولدوغو بیلدیریله‌ن «بلک شادو» ایلک دفعه ۲۰۲۰.جی ایلین دسامبریندا اسرائیلین شیربیت بیمه شیرکتینه ائتدیگی سالدیری ایله گۆندمه گلمیشدی. داها سونرا اسرائیله عاید بیر چوخ اینترنت سایتینا سالدیران قروپون ان بؤیوک سالدیریسی، ۶ نویامبر ۲۰۲۱.جی ایلده اسرائیلین سیبروئرس آدلی هوستینگ شیرکتینه اولدو.
سالدیری نتیجه‌سینده هکرلر اسرائیل‌ده ائش‌جینسللرین ایستیفاده ائتدیگی «آتراف» آدلی سوسیال پلتفورمون ایستیفاده‌چیلرینین کیملیک بیلگیلرینی اله گئچیرمیش و ۴۸ ساعاتلیق پول طلبلری یئرینه یئتیریلمه‌دیک‌دن سونرا بیلگیلری اینترنته سیزدیرمیشدی.
اسرائیلین ساوونما باخانی بنی گانتسین ائوینده چالیشان بیر شخصین جاسوسلوق اتهامی ایله توتوقلانماسیندا دا قارا کؤلگه‌نین آدی گئچیردی.
گانتسین ائوین‌ده ایشله‌ین شخص ایله ۱۸ نوامبر ۲۰۲۱.جی ایلده ایرانلا ایلیشکیلی اولدوغو دئییله‌ن قارا کؤلگه‌یه بیلگی یوللاماغا جهد ائتدیگی اوچون "ایران اوچون جاسوسلوق" اتهامی ایله توتوقلانمیشدی.
«هاآرئس» قزئتی دونن قایناغی بیلینمه‌یه‌ن سایبری سالدیریلار نتیجه‌سینده باشباخانلیق رسمی سایتینین یانی سیرا ایچ ایشلری، ساغلیق، عدالت و سوسیال ایشلر باخانلیقلارینین اینترنت سایتلارینا گیریشین ممکن اولمادیغینی آچیقلامیشدی.
بو سالدیرینین ایندییه قدر اسرائیله قارشی حیاتا گئچیریله‌ن ان بؤیوک سایبری سالدیری اولدوغو بیلدیریلمیشدی.
